હંમેશા સપ્તમ સૂરમાં વાત કરતાં આ કાકા પોતાના ક્ષેત્ર સુધી મર્યાદિત રહે તો તો વાંધો નહિ પરંતુ હવે એમણે અધ્યાત્મક્ષેત્રમાં ઝંપલાવ્યું છે. ખરેખરી રમૂજ તો હવે શરૂ થઈ છે ! શાંતિ, શ્રદ્ધા, સૌમ્યતા, દયા આદિ ગુણો વિશે તેઓ આક્રમકતાથી સૌને સમજાવે છે ! તમે જ કહો, આમાં હસવું ના આવે તો શું આવે ? પોતે જેને અનુસરે છે એ વિચારધારામાં યોજાતા સત્સંગના કાર્યક્રમોને લગતાં કેટલાક લેખોની જોડણી તપાસવા તેઓ મારી ઘરે આવે છે. એકવાર વાતમાંથી વાત નીકળતાં મેં એમને આત્મતત્વને લગતા ઉપનિષદના કોઈક શ્લોક વિશે વાત કરી ત્યાં તો એ રાતાપીળા થઈ ગયાં ! ઉગ્ર સ્વરમાં મને કહે, ‘એ બધી ખોટી વાતો છે. અમારે ત્યાં અમે જે આત્માની વાત કરીએ છીએ એ સાવ જુદી છે. આ બધું જગતને સમજાતું નથી. આત્મા એ આત્મા છે. એ બધું અગમ ને ગહન છે. એમાં બધી આવી ખોટી વાતો નહીં કરવાની….’ મને થયું કે એમની સાથે વધારે દલીલ કરીશ તો કદાચ એ અહીં જ મને આત્મસાક્ષાત્કાર કરાવી દેશે !